RÅDETS RESOLUTION

af 28. juni 1999

om foranstaltninger til afhjælpning af år 2000-computerproblemet

(1999/C 200/02)

RÅDET FOR DEN EUROPÆISKE UNION,

som henviser til Kommissionens meddelelse af 25. februar 1998 med titlen "År 2000-computerproblemet";

som henviser til formandskabets konklusioner fra Det Europæiske Råd i Cardiff den 15.-16. juni 1998, hvori det erkendtes, at år 2000-problemerne for informationsteknologi og andre elektroniske systemer vil kunne få alvorlige grænseoverskridende konsekvenser, og at der derfor er behov for, at medlemsstaterne udveksler erfaringer med, hvordan problemet bedst kan løses, ligesom vigtigheden af udarbejdelsen af nationale programmer, som skal gøre opmærksom på problemet og anvise løsninger, der kan begrænse driftsforstyrrelser, blev påpeget;

som henviser til Kommissionens rapport til Det Europæiske Råd i Wien den 11.-12. december 1998 om "Hvordan Den Europæiske Union løser år 2000-computerproblemet";

som henviser til formandskabets konklusioner fra Det Europæiske Råd i Wien den 11.-12. december 1998, hvori medlemsstaterne indtrængende blev opfordret til rettidigt at iværksætte planer til beskyttelse af deres egen infrastruktur og til at fortsætte med at skabe forståelse for problematikken i alle sektorer, idet der lægges særlig vægt på den offentlige sektor og små og mellemstore virksomheder, og til nøje at undersøge, hvilke virkninger det får, hvis der indtræder svigt i forsyningskæden uden for Den Europæiske Union, til at udarbejde beredskabsplaner med henblik herpå og til at udveksle oplysninger med de andre medlemsstaters ansvarlige myndigheder;

SOM ERKENDER,

- at problemet er af global karakter

- at år 2000-parathed kun kan sikres af leverandører og brugere af edb-systemer og tekniske systemer med indlejret elektronik

- at hver medlemsstat og hver privat eller offentlig organisation bør søge at løse problemet inden for deres respektive miljøer og træffe foranstaltninger for at minimere risiciene i denne forbindelse

- at regeringerne bør underrette den brede offentlighed om problemets karakter og behovet for rettidig handling, og at de kan udvise lederskab og øge tilliden i offentligheden ved at få problemet løst effektivt i den offentlige sektor

- at udbredelse af information om aktiviteter og fremskridt inden for den offentlige sektor samt vitale nationale og internationale offentlige forsyningsvirksomheder samt infrastrukturer er en effektiv måde at bevare offentlighedens tillid på, og

- at den komplekse vekselvirkning og afhængighed mellem organisationer og infrastrukturer er af en sådan art, at det ikke er muligt at give absolutte garantier for, at der på trods af de største bestræbelser er taget hensyn til alle aspekter af år 2000-problemet; der vil stadig kunne dukke problemer op omkring den 1. januar 2000, som kræver alle berørte parters umiddelbare opmærksomhed;

UDTRYKKER TILFREDSHED med, at Kommissionen har taget initiativet til at nedsætte en gruppe af eksperter fra medlemsstaterne og repræsentanter fra industrien samt leverandører af vitale infrastrukturer i denne forbindelse og arrangere regelmæssige møder for at lette udvekslingen af oplysninger og erfaringer i Den Europæiske Union, samt opfordrer Kommissionen til at holde Rådet underrettet om disse aktiviteter;

HENSTILLER til medlemsstaterne og Kommissionen samt leverandørerne af vitale infrastrukturer, at de udveksler oplysninger om og modeller for den bedste praksis;

OPFORDRER medlemsstaterne til

- at fortsætte med at overvåge og rapportere om fremskridt inden for den offentlige sektor og nøgleinfrastruktur i erkendelse af behovet for udbredelse af oplysninger til den brede offentlighed, navnlig forbrugerne, samt til andre medlemsstater eller tredjelande, der har legitime økonomiske interesser i deres land

- at sørge for, at der findes beredskabsplaner for at sikre kontinuiteten af væsentlige tjenester, hvis der opstår driftsforstyrrelser i de normale tjenester, og med henblik på at kunne afhjælpe nødsituationer, der måtte opstå;

TILSKYNDER virksomheder og industrisammenslutninger til

- at indføre en åben og proaktiv informationspolitik vedrørende år 2000-computerproblemet

- at imødekomme andre organisationers og den brede offentligheds, navnlig forbrugernes, ønsker om oplysninger ved at give rettidige og pålidelige oplysninger om deres fremskridt og aktiviteter på dette område

- at deltage i de aktiviteter, der iværksættes af de relevante internationale organer om år 2000-computerproblemet;

HENSTILLER TIL MEDLEMSSTATERNE OG KOMMISSIONEN, at de i overensstemmelse med deres respektive beføjelser samarbejder om at klarlægge kritiske grænseoverskridende infrastrukturer eller risici (både internt og eksternt i forhold til Den Europæiske Union, herunder infrastrukturer, der leveres eller reguleres af internationale organisationer), samt at de tilskynder til, at der træffes passende foranstaltninger til at opretholde integriteten og kontinuiteten i de væsentlige tjenester samt til at nedbringe potentielle grænseoverskridende risici; og

HENSTILLER desuden til MEDLEMSSTATERNE, at de sammen med KOMMISSIONEN, også gennem internationale fora, industrisammenslutninger og andre relevante organer, yderligere styrker kontakter og dialog med samt bistand til lande uden for Den Europæiske Union, der har signifikante forbindelser med Den Europæiske Union i form af væsentlige infrastrukturer eller andre grænseflader, for at bidrage til at sikre, at disse lande træffer alle passende foranstaltninger med hensyn til disse indbyrdes forbindelser.